
Text rozhodnutia
Súd: Krajský súd Banská Bystrica Spisová značka: 24S/45/2019 Identifikačné číslo súdneho spisu: 6019200112 Dátum vydania rozhodnutia: 04. 12. 2019 Meno a priezvisko sudcu, VSÚ: JUDr. Jana Novotná ECLI: ECLI:SK:KSBB:2019:6019200112.1 Uznesenie Krajský súd v Banskej Bystrici v právnej veci žalobcu KOVACO PLUS, s.r.o., so sídlom Ostrá Lúka 357, 962 61 Dobrá Niva, IČO: 45 643 148 proti žalovanému Finančné riaditeľstvo Slovenskej republiky, so sídlom Lazovná 63, 974 01 Banská Bystrica, IČO: 42 499 500, o preskúmanie zákonnosti rozhodnutia žalovaného č. 100606699/2018 z 22. marca 2018 takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : 1. Žalobca sa žalobou doručenou tunajšiemu súdu dňa 4. júna 2018 domáhal preskúmania zákonnosti rozhodnutia žalovaného č. 100606699/2018 z 22. marca 2018, ktorým bolo potvrdené rozhodnutie Daňového úradu Banská Bystrica č. 101966907/2017 z 14.septembra 2017, ktorým bol žalobcovi určený rozdiel v sume nadmerného odpočtu vo výške 28 149,59 Eur, po znížení žalobcom uplatneného nadmerného odpočtu na dani z pridanej hodnoty za zdaňovacie obdobie júl 2011 zo sumy 28 197.- Eur na sumu 47,41 Eur. 2. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“) správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 31 ods. 1 SSP konanie sa začína doručením návrhu súdu. 4. Podľa § 99 písm. b) SSP správny súd konanie zastaví, ak zistil taký nedostatok podmienky konania, ktorý nemožno odstrániť, a nebol dôvod na odmietnutie žaloby podľa § 98 ods. 1. 5. Podľa § 68 ods. 1 zákona č. 513/1991 Zb. Obchodný zákonník spoločnosť zaniká ku dňu výmazu z obchodného registra, ak tento zákon neustanovuje inak. 6. Vlastnou lustráciou v obchodnom registri, vedenom Okresným súdom v Banskej Bystrici správny súd zistil, že žalobca bol dňa 21. novembra 2019 ex offo z obchodného registra vymazaný po tom, čo dňa 15. novembra 2019 nadobudlo právoplatnosť Uznesenie Okresného súdu Banská Bystrica č. k. 60Cbr/2/2019-25 zo dňa 10. októbra 2019 o zrušení obchodnej spoločnosti KOVACO PLUS, s.r.o. so sídlom 962 61 Dobrá Niva, Ostrá Lúka 357, IČO: 45 643 148 (žalobca) bez likvidácie. 7. Výmazom žalobcu z obchodného registra žalobca stratil svoju procesnú subjektivitu, t. j. spôsobilosť byť účastníkom konania, ktorá je jednou z procesných podmienok konania. 8. Nedostatok procesnej podmienky konania, ktorý je v prípade žalobcu neodstrániteľný, pretože žalobca bol ako obchodná spoločnosť zrušený bez právneho nástupcu, je zákonným dôvodom na zastavenie konania predpokladaným v ust. § 99 písm. b) SSP, a preto správny súd rozhodol tak, ako je vo výroku tohto uznesenia uvedené. 9. O náhrade trov konania rozhodol správny súd podľa § 170 písm. b) SSP, podľa ktorého žiaden z účastníkov konania nemá právo na náhradu trov konania, ak konanie bolo zastavené v spojení s ust. § 175 ods. 1 SSP aj bez návrhu v rozhodnutí, ktorým sa konanie končí tak, že právo na ich náhradu nepriznal žiadnemu z účastníkov konania, pretože konanie vo veci bolo zastavené. 10. Toto rozhodnutie prijal správny súd pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Toto rozhodnutie nadobudne právoplatnosť doručením. Proti tomuto rozhodnutiu je prípustná kasačná sťažnosť, ktorú môže podať účastník konania, ak bolo rozhodnuté v jeho neprospech, pričom ju musí podať v lehote jedného mesiaca od doručenia rozhodnutia. Kasačná sťažnosť sa podáva na tunajšom súde. Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený vyššie pod písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. V kasačnej sťažnosti sa musí okrem všeobecných náležitostí podania podľa § 57 uviesť: a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), d) návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Kasačnú sťažnosť je potrebné predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil.

